危險駕駛引致他人死亡

危險駕駛引致他人死亡係香港一項刑事罪名，係喺致命交通意外發生嗰陣，肇事司機有機會被告嘅一條罪。

法例 
根據《香港法例》第374章《道路交通條例》第36條《危險駕駛引致他人死亡》，最高刑罰係罰款HK$50,000同坐監10年，首次定罪取消駕駛資格5年，再犯10年。

如果係《危險駕駛引致他人身體受嚴重傷害》嘅話，最高刑罰係罰款HK$50,000同坐監7年，首次定罪取消駕駛資格2年，再犯5年。

如果受害者係警務人員而傷勢較輕，可以加控《襲擊警務人員》，最高刑罰係罰款$5,000同坐監6個月。

上面嘅罪名都要強制修習駕駛改進課程，同埋喺交通違例記分制到扣10分；另外有「犯罪情節特別嚴重」加刑因素，如果司機干犯以上罪行嗰陣，體內

酒精濃度達第3級，或拒絕接受酒精呼氣/血液/尿液測試；或
 含有任何份量的指明毒品

會被視為「犯罪情節特別嚴重」，有關罪行嘅最高罰款額、最高監禁期同最短停牌期各增加50%。

另外，如果犯罪情節特別嚴重，根據案例有機會以嚴重傷人或誤殺作為交替控罪。例如1983年邱德根個仔邱達成喺何文田公主道撞死交通警員，最後因誤殺罪入獄4年。

危險駕駛定義 
危險駕駛唔同不小心駕駛。

危險駕駛包括無牌駕駛、唔理交通訊號、唔理路面交通情況、不顧警方路障或交通指揮、超速駕駛、小路出大路唔停車又唔減速、扒頭、玩飄移、酒後駕駛、衝紅燈等。

危險駕駛本身已經係刑事罪行，最高刑罰係罰款港幣25,000文同坐監3年，首次定罪取消駕駛資格半年或以上，再犯1年半以上。並且要強制修習駕駛改進課程同交通違例記分制入面記10分。

但如果因為危險駕駛，引致他人死亡或受到嚴重傷害，一般將會控以「危險駕駛引致他人死亡」或「危險駕駛引致他人身體受嚴重傷害」嘅罪行。

引致他人死亡定義 
 他人，所指嘅係肇事司機以外嘅人，包括乘客、行人同其他車輛嘅司機等。
 死亡有別於受傷、重傷，包括併發症。例如一位的士司機喺單程路反向行車，後座乘客受驚引致心臟病發死亡。
 導致，係因果關係。他人死亡未必因為當時嘅危險駕駛引發。

歷史 
自2000年7月1號起，「魯莽駕駛」同「魯莽駕駛引致他人死亡」分別被「危險駕駛」同「危險駕駛引致他人死亡」取代。

香港刑事罪行
道路交通失事
罪名